Στο πλαίσιο του συνεχιζόμενου ρωσικού επιθετικού πολέμου κατά της Ουκρανίας, η οδηγία (ΕΕ) 2024/1226 αποσκοπεί να διευκολύνει τη διερεύνηση και τη δίωξη των παραβιάσεων των κυρώσεων (περιοριστικών μέτρων) της Ευρωπαϊκής Ένωσης (ΕΕ). Η οδηγία ορίζει ελάχιστους κανόνες σε επίπεδο ΕΕ για τον ορισμό ποινικών αδικημάτων και κυρώσεων για την παραβίαση και την καταστρατήγηση των περιοριστικών μέτρων της ΕΕ. Διασφαλίζει κοινά βασικά πρότυπα για τις κυρώσεις σε όλα τα κράτη μέλη της ΕΕ, κλείνει τα υφιστάμενα νομικά κενά και αυξάνει το αποτρεπτικό αποτέλεσμα της παραβίασης των περιοριστικών μέτρων της ΕΕ. Περιλαμβάνει έναν πλήρη κατάλογο ποινικών αδικημάτων που αφορούν την παραβίαση και την καταστρατήγηση των περιοριστικών μέτρων της ΕΕ, όπως: μη δέσμευση περιουσιακών στοιχείων· παραβίαση ταξιδιωτικών απαγορεύσεων και εμπάργκο όπλων· παροχή απαγορευμένων ή περιορισμένων οικονομικών ή χρηματοπιστωτικών υπηρεσιών· μεταφορά κεφαλαίων σε τρίτους ή παροχή ψευδών πληροφοριών για την απόκρυψη κεφαλαίων που θα έπρεπε να έχουν δεσμευτεί. Οι κυρώσεις πρέπει να είναι αποτελεσματικές, αναλογικές και αποτρεπτικές και να περιλαμβάνουν ελάχιστα όρια για τις μέγιστες ποινές φυλάκισης για τα φυσικά πρόσωπα. Η εκ προθέσεως παραβίαση των κυρώσεων πρέπει να επισύρει φυλάκιση ως μέγιστη ποινή, με ελάχιστο όριο φυλάκισης τα 5 έτη για ορισμένα αδικήματα. Η σοβαρή αμέλεια ισχύει για τις παραβιάσεις κυρώσεων που σχετίζονται με το εμπόριο, τουλάχιστον όταν αφορούν στρατιωτικό εξοπλισμό ή είδη διπλής χρήσης. Τα πρόστιμα μπορούν να επιβληθούν επιπλέον οποιασδήποτε ποινής φυλάκισης. Οι εταιρείες ή άλλα νομικά πρόσωπα μπορούν να θεωρηθούν ποινικά ή μη ποινικά υπεύθυνα, με μέγιστο πρόστιμο τουλάχιστον 5 % του παγκόσμιου κύκλου εργασιών ή 40 εκατ. ευρώ. Ορίζονται επιβαρυντικοί και ελαφρυντικοί παράγοντες. Οι κανόνες για τη δέσμευση και τη δήμευση εσόδων και περιουσιακών στοιχείων που υπόκεινται σε κυρώσεις της ΕΕ ενισχύονται, δεδομένης της σύνδεσης της παρούσας οδηγίας με την οδηγία (ΕΕ) 2024/1260 (βλ. περίληψη). Οι ελάχιστες προθεσμίες παραγραφής για τη διερεύνηση, τη δίωξη και την επιβολή του νόμου είναι χρονικά καθορισμένες. Τα κράτη μέλη πρέπει να θεσπίζουν δικαιοδοσία για τα αδικήματα — η οδηγία απαιτεί συνεργασία μεταξύ των εθνικών αρχών, της Ευρωπαϊκής Επιτροπής, της Ευρωπαϊκής Εισαγγελίας, του Οργανισμού της Ευρωπαϊκής Ένωσης για τη συνεργασία στον τομέα της ποινικής δικαιοσύνης (Eurojust) και του Οργανισμού της Ευρωπαϊκής Ένωσης για τη συνεργασία στον τομέα της επιβολής του νόμου (Ευρωπόλ).